Man oorleef ongeluk waarin motorfiets aan die brand slaanDie ongelukstoneel op die N1 tussen Lynnwoodweg en die N4-wisselaar. (Foto: Netcare 911) ŉ Motorfietsryer het wonderbaarlik slegs geringe beserings opgedoen toe sy motorfiets tydens ŉ padongeluk aan die brand geslaan het. Shawn Herbst, woordvoerder van Netcare 911, sê die ongeluk het Saterdag omstreeks 17:00 op die N1 tussen Lynnwoodweg en die N4-wisselaar in Pretoria gebeur. “Volgens inligting op die toneel het die agterband van sy motorfiets gebars wat gelei het tot ŉ ongeluk waarin die motorfiets aan die brand geslaan het,” sê Herbst. “Die man het geringe beserings opgedoen en is deur paramedici op die toneel ondersoek, maar het vervoer na ŉ hospitaal van die hand gewys.” Netcare 911-paramedici was vroeër die dag ook op die toneel van nog ŉ padongeluk in Pretoria, dié keer op die N4-Wes in Willow Acres. Herbst sê in dié voorval is ŉ man deur ŉ bakkie raakgery toe hy die pad oorgesteek het. Paramedici het by hul aankoms op die toneel die man dood verklaar.